ສິງກະໂປ ສະໜັບສະໜູນ ກີຢິບ ອີງຕາມການກ່າວຂອງ ນາຍົກລັດຖະມົນຕີ ໃນການຢ້ຽມຢາມສະຫະລັດ
ທ່ານ ຫຼີ ໄດ້ກ່າວຢໍ້າເຖິງການສະໜັບສະໜູນທີ່ແຂງແກ່ນຂອງປະເທດຂອງທ່ານຕໍ່ ກີຢິບ, ເຊິ່ງທ່ານໄດ້ກ່າວວ່າ ຍ້ອນສິ່ງທີ່ໄດ້ເກີດຂຶ້ນ ໃນ ຢູໂຣບ ໄດ້ສັ່ນສະ ເທືອນໄປທົ່ວໂລກ. 
ພາກພື້ນອິນໂດ-ປາຊີຟິກ ທີ່ເສລີ ແລະ ຈະເລີນຮັ່ງມີແມ່ນສຳຄັນກວ່າທີ່ເຄີຍມີມາ, ປະທານາທິບໍດີ ໂຈ ໄບເດັນ ໄດ້ກ່າວໃນລະຫວ່າງກອງປະຊຸມກັບຄູ່ຮ່ວມຕຳແໜ່ງຂອງທ່ານ ຈາກປະເທດ ສິງກະໂປ ຕໍ່ສະຖານະການຄວາມຂັດແຍ້ງທີ່ກຳລັງເກີດຂຶ້ນໃນປະເທດ ຢູເຄຣນ, ເຊິ່ງ ທ່ານ ໄບເດັນ ໄດ້ອະທິບາຍວ່າ ເປັນການດີ້ນຮົນຢູ່ໃນໂລກ ລະຫວ່າງ ລະບອບປະຊາທິປະໄຕເສລີ ແລະ ຜະເດັດການ ຜູ້ນຳຂອງ ສິງກະໂປ ໄດ້ກ່າວວ່າ ນີ້ແມ່ນການຕໍ່ສູ້ສຳລັບຄວາມເປັນລະບຽບຂອງໂລກທີ່ອີງໃສ່ກົດເກນ ນັກຂ່າວວີໂອເອ ອານິຕາ ພາວ (Anita Powell) ມີລາຍ ງານຈາກທຳນຽບຂາວ, ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນອັນດັບຕໍ່ໄປ ປະເທດນ້ອຍໆ ສິງກະໂປ ແມ່ນຕັ້ງຢູ່ຫຼາຍກວ່າ 8,000 ກິໂລແມັດ ຫ່າງຈາກນະຄອນຫຼວງ ກີຢິບ, ແຕ່ເຫດການຢູ່ທີ່ນັ້ນແມ່ນສຳຄັນສຳລັບພາກພື້ນ ອິນໂດ-ປາຊີຟິກ, ອີງຕາມການກ່າວຂອງນາຍົກລັດຖະມົນຕີ ທ່ານ ຫຼີ ຊຽນ ລຸງ ໃນລະຫວ່າງການຢ້ຽມຢາມທຳນຽບຂາວເປັນຄັ້ງທຳອິດກັບທ່ານ ໄບເດັນ ໃນວັນອັງຄານທີ່ຜ່ານມາ ທ່ານ ຫຼີ ໄດ້ກ່າວຢໍ້າເຖິງການສະໜັບສະໜູນທີ່ແຂງແກ່ນຂອງປະເທດຂອງທ່ານຕໍ່ ກີຢິບ, ເຊິ່ງທ່ານໄດ້ກ່າວວ່າ ຍ້ອນສິ່ງທີ່ໄດ້ເກີດຂຶ້ນ ໃນ ຢູໂຣບ ໄດ້ສັ່ນສະ ເທືອນໄປທົ່ວໂລກ ທ່ານ ຫຼີ ຊຽນ ລຸງ ນາຍົກລັດຖະມົນຕີ ສິງກະໂປ ກ່າວວ່າ “ສົງຄາມໃນ ຢູເຄຣນ ໄດ້ມີຜົນກະທົບສຳລັບ ເອເຊຍ-ປາຊີຟິກ ມັນມີຄວາມເປັນໄປໄດ້ຂອງສະຖານະການຄວາມຮຸນແຮງ ແລະ ບັນຫາຂັດແຍ້ງໃນພາກພື້ນຂອງພວກເຮົາເຊັ່ນກັນ, ເຊິ່ງຖ້າບໍ່ຖືກຈັດການເປັນຢ່າງດີ, ອາດນຳໄປສູ່ຄວາມຂັດແຍ້ງທີ່ເປີດກວ້າງ ປະເທດຕ່າງໆທີ່ມີຜົນປະໂຫຍດໃນພາກພື້ນດັ່ງກ່າວ ຕ້ອງພະຍາຍາມເຮັດທຸກຢ່າງເພື່ອບັນລຸຄວາມບໍ່ເຫັນພ້ອມກັນຜ່ານວິທີທາງທີ່ສັນຕິ, ສະນັ້ນພວກເຮົາຈຶ່ງສາມາດຫຼີກລ່ຽງ ການໄປຫາຈຸດທີ່ບໍ່ສາມາດນຳກັບຄືນມາໄດ້ ” ທ່ານ ໄບເດັນ, ຜູ້ທີ່ໄດ້ໃຊ້ເວລາສ່ວນຫຼາຍ ເມື່ອອາທິດທີ່ຜ່ານມາ ໃນ ຢູໂຣບ ເພື່ອສະໜັບສະໜູນບັນດາປະເທດພັນທະມິດນັ້ນ, ໄດ້ກ່າວຢໍ້າເຖິງຄວາມສຳຄັນຂອງຄວາມສາມັກຄີໃນໂລກ ຕໍ່ການຮຸກຮານຂອງ ຣັດເຊຍ ທ່ານ ໂຈ ໄບເດັນ ປະທານາທິບໍດີ ສະຫະລັດ ກ່າວວ່າ “ສົງຄາມຂອງ ທ່ານ ປູຕິນ ແມ່ນຮັບເອົາບໍ່ໄດ້ຕໍ່ປະເທດຕ່າງໆໃນທຸກພາກພື້ນຂອງໂລກ, ບໍ່ແມ່ນພຽງ ຢູໂຣບ ແຕ່ໃນທຸກພາກພື້ນ ມັນແມ່ນການໂຈມຕີຕໍ່ກົດເກນຫຼັກຂອງສາກົນ ທີ່ສະໜັບສະໜູນສັນຕິພາບ ແລະ ຄວາມໝັ້ນຄົງ ແລະ ຄວາມຈະເລີນຮັ່ງມີຢູ່ທຸກຫົນແຫ່ງ, ລວມທັງໃນພາກພື້ນ ອິນໂດ-ປາຊີຟິກ ມື້ນີ້, ສິງກະໂປ ແລະ ສະ ຫະລັດ ແມ່ນໄດ້ສາມັກຄີກັນ ແລະ ສົ່ງຂໍ້ຄວາມຫາທຸກປະເທດ, ໂດຍບໍ່ຄຳນຶງເຖິງຂະໜາດ ຫຼື ປະຊາກອນຂອງເຂົາເຈົ້າ, ເຂົາເຈົ້າແມ່ນມີຄວາມເທົ່າທຽມໃນສິດທິຂອງເຂົາເຈົ້າຢູ່ໃນເວທີສາກົນ ເຂົາເຈົ້າມີສິດຕໍ່ອຳນາດອະທິປະໄຕ ແລະ ຜືນແຜ່ນດິນອັນຄົບຖ້ວນ, ແລະ ເພື່ອພິຈາລະນາອະນາຄົດຂອງເຂົາເຈົ້າເອງໂດຍປາສະຈາກຄວາມຮຸນແຮງ ແລະ ການຂົ່ມຂູ່ ” ທ່ານ ຫຼີ ແມ່ນຜູ້ນຳຄົນທຳອິດ ຈາກສະມາຄົມປະຊາຊາດ ແຫ່ງເອເຊຍຕາເວັນອອກສຽງໃຕ້ ທີ່ໄດ້ມາຢ້ຽມຢາມທຳນຽບຂາວໃນລະຫວ່າງລັດຖະບານທ່ານ ໄບເດັນ ໃນວັນຈັນທີ່ຜ່ານມາ, ທ່ານໄດ້ພົບປະກັບລັດຖະມົນຕີ ທ່ານ ລອຍດ໌ ອອສຕິນ ນັກວິເຄາະ ທ່ານ ແຊັກ ຄູເປີ ໄດ້ກ່າວວ່າ ສິງກະໂປ, ເຊິ່ງມີປະຊາກອນພຽງ 5 ລ້ານຄົນ ແຕ່ແມ່ນກຳລັງເສດຖະກິດທີ່ສຳຄັນໃນເອເຊຍຕາເວັນອອກສຽງໃຕ້້ນັ້ນ, ແມ່ນແນ່ນອນເຫັນຄຸນຄ່າຂອງການພົວພັນລະດັບສູງນີ້ຈາກປະເທດທີ່ມີເສດຖະກິດທີ່ໃຫຍ່ທີ່ສຸດໃນໂລກ ທ່ານ ແຊັກ ຄູເປີ, ຈາກສະຖາບັນ ວິສາຫະກິດ ອາເມຣິກັນ ໄດ້ກ່າວວ່າ “ຂ້າ ພະເຈົ້າຄິດວ່າ ສິງກະໂປ, ນີ້ແມ່ນການສະແດງທີ່ສຳຄັນທີ່ເຂົາເຈົ້າຈະລຸກຢືນຂຶ້ນເພື່ອກົດເກນຂອງລະບຽບສາກົນທີ່ມີຢູ່ ແລະ ສາມາດທີ່ຈະເດີນທາງມາທຳນຽບຂາວ ແລະ ໄດ້ຮັບການຊົມເຊີຍສຳລັບສິ່ງນັ້ນແມ່ນສັນຍານທີ່ສຳຄັນທີ່ ສະຫະ ລັດ ເຫັນຄຸນຄ່າໃນສິ່ງທີ່ ສິງກະໂປ ໄດ້ເຮັດໃນສອງສາມອາທິດ ທີ່ຜ່ານມາ ແລະຂ້າພະເຈົ້າຄິດວ່າສິ່ງທີ່ພວກເຮົາຈະໄດ້ຍິນໃນສອງສາມເດືອນຂ້າງໜ້າ, ແມ່ນຄວາມຕ້ອງການທີ່ແທ້ຈິງຈາກ ສິງກະໂຕ ສຳລັບ ສະຫະລັດ ທີ່ຈະເອົາບົດບາດການເປັນຜູ້ນຳພາດ້ານເສດຖະກິດຫຼາຍຂຶ້ນ ແລະ ຂ້າພະເຈົ້າແນ່ໃຈວ່າເຂົາເຈົ້າໄດ້ຖ່າຍທອດສິ່ງນັ້ນໃນການຢ້ຽມຢາມທຳນຽບຂາວຄັ້ງນີ້ ” ແລະ ບັນດານັກຊ່ຽວຊານໃນພາກພື້ນກ່າວວ່າ, ປະເທດທີ່ມີຂະໜາດນ້ອຍແຫ່ງນີ້ມີຄວາມສຳຄັນຫຼາຍຕໍ່ ສະຫະລັດ ທ່ານ ມາກ ມີລີ, ຈາກສະພາທຸລະກິດ ສະຫະລັດ-ອາຊຽນ ກ່າວວ່າ “ປີກາຍນີ້ປີດຽວ, ສິງກະໂປ ແມ່ນຄູ່ຮ່ວມການຄ້າທີ່ໃຫຍ່ເປັນອັນ 18 ໃນໂລກຂອງ ອາເມຣິກາ, ແລະ ກໍຍັງເປັນຄູ່ຮ່ວມການຄ້າເສລີອີກດ້ວຍ ແລະ ຂ້າພະເຈົ້າຄິດວ່າຄົງມີສອງສາມຈຸດ ທີ່ເປັນພາກສ່ວນນຶ່ງຂອງການເຈລະຈາ ຢູ່ທີ່ນີ້ ທີ່ເປັນສິ່ງທີ່ພວກເຮົາໄດ້ເວົ້າເຖິງ, ແມ່ນກະທັ້ງກ່ອນຄວາມຂັດແຍ້ງ ຢູເຄຣນ ກັບ ຣັດເຊຍ, ເຊິ່ງແມ່ນຄວາມສຳຄັນທີ່ລັດຖະບານ ທ່ານ ໄບເດັນ ໄດ້ມີໃຫ້ ໃນການພະຍາ ຍາມທີ່ຈະເສີມຂະຫຍາຍຄວາມຍືດຢຸ່ນຂອງຕ້ອງໂສ້ສິນຄ້າໃນໂລກຂອງ ສະຫະ ລັດ ສິງກະໂປ, ໃນຫຼາຍຂົງເຂດທີ່ສຳຄັນຄື ພະລັງງານ ແລະ ເທັກໂນໂລຈີ, ແມ່ນນຶ່ງໃນສູນກາງການຄ້າ ແລະ ແຈກຢາຍທີ່ສຳຄັນສຳລັບພາກພື້ນ ອິນໂດ-ປາຊີຟິກ ” ແລະ ທ່ານ ໄບເດັນ ໄດ້ກ່າວວ່າ, ມິດຕະພາບທີ່ອົບອຸ່ນນີ້ຈະຂະຫຍາຍອອກໄປໃນໄວໆນີ້ ໃນຂະນະທີ່ ສະຫະລັດ ຫວັງທີ່ຈະຕ້ອນຮັບ ບັນດາຜູ້ນຳອາຊຽນເພີ່ມເຕີມ ສຳລັບກອງປະຊຸມສຸດຍອດ ໃນບໍ່ເທົ່າໃດເດືອນຈະມາເຖິງນີ້